PERUSTELUT

Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan ottaa käyttöön kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.

Alankomaat pyysi kirjeessään, jonka komissio kirjasi saapuneeksi 23. elokuuta 2022, että se saisi jatkaa alv-direktiivin 285 artiklasta poikkeavan toimenpiteen voimassaoloa vapauttaakseen edelleen arvonlisäverosta ne verovelvolliset, joiden vuosittainen liikevaihto on enintään 25 000 euroa.

Komissio antoi alv-direktiivin 395 artiklan 2 kohdan mukaisesti Alankomaiden pyynnön tiedoksi muille jäsenvaltioille Espanjaa lukuun ottamatta 25. elokuuta 2022 ja Espanjalle 26. elokuuta 2022. Komissio ilmoitti Alankomaille 29. elokuuta 2022 päivätyllä kirjeellä, että se oli saanut kaikki hakemuksen arviointia varten tarpeellisina pitämänsä tiedot.

1.EHDOTUKSEN TAUSTA

•Ehdotuksen perustelut ja tavoitteet

Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä. Näihin kuuluu mahdollisuus vapauttaa arvonlisäverosta verovelvolliset, joiden vuosittainen liikevaihto ei ylitä tiettyä raja-arvoa. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.

Alv-direktiivin 285 artiklan ensimmäisen kohdan mukaan jäsenvaltiot, jotka eivät ole käyttäneet toisen neuvoston direktiivin 67/228/ETY 14 artiklassa säädettyä mahdollisuutta, voivat myöntää vapautuksen arvonlisäverosta sellaisille verovelvollisille, joiden vuosittainen liikevaihto on enintään 5 000 euroa. Alv-direktiivin 285 artiklan toisen kohdan nojalla kyseiset jäsenvaltiot voivat soveltaa myös asteittaisia verohelpotuksia verovelvollisiin, joiden vuosittainen liikevaihto on suurempi kuin niiden verovapautuksen soveltamiselle vahvistama enimmäismäärä.

Alankomaille annettiin lupa ottaa käyttöön tällainen erityistoimenpide neuvoston täytäntöönpanopäätöksellä (EU) 2018/1904. Toimenpiteen soveltaminen päättyy 31. joulukuuta 2022, ja se on verovelvollisille vapaaehtoinen.

Alankomaat on pyytänyt erityistoimenpiteen voimassaolon jatkamista kahdella vuodella.

Alankomaat ilmoitti, että kyseinen erityistoimenpide vähentää verovelvollisille ja veroviranomaisille aiheutuvaa hallinnollista rasitusta ja yksinkertaistaa veronkantoa. Alankomaiden mukaan erityistoimenpiteen vaikutus valtion talousarvioon on noin 0,1 prosenttia. Se totesi myös, että erityistoimenpiteen voimassaolon jatkamisella olisi vain vähäinen vaikutus lopullisessa kulutusvaiheessa kannettavien alv-tulojen kokonaismäärään. Tällaiset vaikutukset täyttävät alv-direktiivin 395 artiklan 1 kohdan toisen alakohdan vaatimukset.

Lisäksi erityistoimenpiteen voimassaolon jatkaminen 31. joulukuuta 2024 saakka on yhteisestä arvonlisäverojärjestelmästä annetun direktiivin 2006/112/EY muuttamisesta pienten yritysten erityisjärjestelmän osalta 18. helmikuuta 2020 annetun neuvoston direktiivin (EU) 2020/285 vaatimusten mukainen. Kyseisessä direktiivissä vahvistetaan 1. tammikuuta 2025 alkaen EU:ssa sovellettava pienten yritysten alv-liikevaihdon raja-arvo.

Sen vuoksi ehdotetaan, että Alankomaille annetaan lupa jatkaa erityistoimenpiteen voimassaoloa 31. joulukuuta 2024 saakka.

•Yhdenmukaisuus muiden alaa koskevien politiikkojen säännösten kanssa

Muille jäsenvaltioille on myönnetty alv-direktiivin 285 ja 287 artiklan nojalla vastaavia poikkeuksia, joilla on vapautettu arvonlisäverosta sellaisia verovelvollisia, joiden vuosiliikevaihto on alle tietyn raja-arvon. Hiljattain esimerkiksi Slovenialle annettiin lupa jatkaa 50 000 euron raja-arvon, Puolalle 40 000 euron raja-arvon, Unkarille 48 000 euron raja-arvon ja Belgialle 25 000 euron raja-arvon voimassaoloa ja Maltalle myönnettiin 30 000 euron raja-arvo ja Tšekille 85 000 euron raja-arvo.

Poikkeava toimenpide on neuvoston direktiivissä (EU) 2020/285 asetettujen tavoitteiden mukainen. Kyseisellä direktiivillä muutetaan alv-direktiivin 281–294 artiklaa, jotka koskevat pienten yritysten erityisjärjestelmää. Toimenpide perustuu arvonlisäveroa koskevaan toimintasuunnitelmaan, ja sen tavoitteena on luoda nykyaikainen ja yksinkertaistettu järjestelmä pieniä yrityksiä varten. Sillä pyritään erityisesti vähentämään alv-säännösten noudattamisesta aiheutuvia kustannuksia ja kilpailun vääristymistä sekä kansallisella että EU:n tasolla, vähentämään raja-arvovaikutuksesta johtuvia kielteisiä seurauksia ja huolehtimaan siitä, että yritysten on helpompi noudattaa säännöksiä ja verohallintojen helpompi valvoa niiden noudattamista. Lisäksi 25 000 euron raja-arvo on yhdenmukainen direktiivin (EU) 2020/285 kanssa, koska direktiivissä annetaan jäsenvaltioille mahdollisuus vahvistaa alv-vapautuksen edellyttämäksi vuosiliikevaihdon raja-arvoksi enintään 85 000 euroa (tai sen vasta-arvo kansallisena valuuttana).

•Yhdenmukaisuus unionin muiden politiikkojen kanssa